TM เคาะจ่ายปันผล 0.0974 บ./หุ้น กางแผนปี 62 ลุยขยายฐานลูกค้าดันยอดขายโต 5%
TM เคาะจ่ายปันผล 0.0974 บ./หุ้น กางแผนปี 62 ลุยขยายฐานลูกค้าดันยอดขายโต 5%
7 มี.ค. 2562

นางสุนทรี จรรโลงบุตร ประธานเจ้าหน้าที่บริหาร บริษัท เทคโนเมดิคัล จำกัด (มหาชน) หรือ TM เปิดเผยว่า ผลการดำเนินงานในปี 2561 บริษัทมีกำไรสุทธิอยู่ที่ 48.30 ล้านบาท เพิ่มขึ้น 12.93 ล้านบาทหรือเพิ่มขึ้น 36.56% จากปี 2560 มีกำไรสุทธิอยู่ที่ 35.37 ล้านบาท
อีกทั้งบริษัทมีรายได้จากการขายสินค้าอยู่ที่ 643.85 ล้านบาท เพิ่มขึ้น 15.37 ล้านบาท หรือเพิ่มขึ้น 2.45% จากปี 2560 มีรายได้จากการขายสินค้าอยู่ที่ 628.48 ล้านบาท
ทั้งนี้ บริษัทยังมีอัตรากำไรขั้นต้นอยู่ที่ 270.68 ล้านบาท เพิ่มขึ้น 14.84 ล้านบาท หรือเพิ่มขึ้น 5.80% จากปี 2560 มีอัตรากำไรขั้นต้นอยู่ที่ 255.84 ล้านบาท เนื่องจากบริษัทสามารถเพิ่มอัตรากำไรของสินค้าในกลุ่มอุปกรณ์สิ้นเปลืองที่ใช้ในห้องปฏิบัติการและธนาคารเลือดสูงขึ้น รวมทั้งเครื่องมือผ่าตัดและอุปกรณ์และเครื่องมือผ่าตัดหัวใจ
นอกจากนี้ในการประชุมคณะกรรมการบริษัท ครั้งที่1/2562 เมื่อวันที่ 23 กุมภาพันธ์ 2562 ที่ผ่านมา ได้มีมติจ่ายเงินปันผล 0.0974 บาทต่อหุ้น โดยกำหนดรายชื่อผู้ถือหุ้นที่มีสิทธิรับเงินปันผล (Record date) ในวันที่ 2 พฤษภาคม 2562 และกำหนดวันที่ไม่ได้รับสิทธิปันผล (XD) ในวันที่ 30 เมษายน
อย่างไรก็ตาม บริษัทจะนำเสนอเรื่องดังกล่าวต่อการประชุมสามัญผู้ถือหุ้นประจำปี 2562 ที่จะจัดขึ้นในวันที่ 24 เมษายน 2562 ณ โรงแรมโกลเด้นทิวลิป ซอฟเฟอริน เลขที่ 92 ซอยแสงแจ่ม ถนนพระราม 9 เขตห้วยขวาง กรุงเทพฯ 10320 เพื่อขอมติอนุมัติต่อไป และมีกำหนดจ่ายปันผลวันที่ 16 พฤษภาคม 2562
สำหรับในปี 2562 บริษัทตั้งเป้ายอดขายสินค้า หรืออุปกรณ์ทางการแพทย์เติบโต 5% จากปีก่อนเนื่องจากการเติบโตของอุตสาหกรรมการแพทย์ นับจากต้นปีบริษัทได้เซ็นสัญญาเป็นตัวแทนจำหน่ายสินค้ากับบริษัท HILL-ROM Inc ประเทศสหรัฐอเมริกา และ Marubeni Thailand เพื่อขยายกลุ่มสินค้าใหม่ และสร้างยอดขายให้เพิ่มมากขึ้น